BEGRUNDELSE

1. BAGGRUND FOR FORSLAGET

Begrundelse og formål

Dette forslag vedrører anvendelsen af Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999[1] (IUU-forordningen).

Generel baggrund

Dette forslag er fremsat som led i gennemførelsen af IUU-forordningen og er et resultat af de undersøgelser og dialoger, der blev foretaget i overensstemmelse med de indholdsmæssige og proceduremæssige krav i IUU-forordningen, der bl.a. fastsætter, at alle lande bør opfylde de folkeretlige forpligtelser, de som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.

Gældende bestemmelser på det område, som forslaget vedrører

Kommissionens afgørelse af 15. november 2012 (EUT C 354 af 17.11.2012, s. 1-47) om underretning af de tredjelande, som efter Kommissionens opfattelse muligvis kan identificeres som ikke-samarbejdende lande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri.

Kommissionens gennemførelsesafgørelse af 26. november 2013 (EUT C 346 af 27.11.2013, s. 2-25) om identifikation af de tredjelande, som Kommissionen betragter som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri.

Rådets gennemførelsesafgørelse af 24. marts 2014 (EUT L 91 af 27.3.2014, s. 43-47) om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri

Rådets gennemførelsesafgørelse af 24. marts 2014 (EUT L 91 af 27.3.2014, s. 43-47) om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri blev ændret ved Rådets gennemførelsesafgørelse (LISTING OF SRI LANKA) of xxxxxxxx.

Overensstemmelse med andre EU-politikker og -mål

Ikke relevant.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

De interesserede parter, der er berørt af proceduren, har haft mulighed for at forsvare deres interesser i forbindelse med undersøgelsen og dialogen i overensstemmelse med bestemmelserne i IUU-forordningen.

Ekspertbistand

Der har ikke været behov for ekstern ekspertbistand.

Konsekvensanalyse

Forslaget er et resultat af gennemførelsen af IUU-forordningen.

IUU-forordningen foreskriver ikke en generel konsekvensanalyse, men indeholder en udtømmende liste over de forhold, der skal vurderes.

3. JURIDISKE ASPEKTER AF FORSLAGET

Resumé af forslaget

Ved en Kommissionsafgørelse meddelte Kommissionen den 15. november 2012 otte tredjelande (Belize, Kongeriget Cambodja, Republikken Fiji, Republikken Guinea, Republikken Panama, Den Demokratiske Socialistiske Republik Sri Lanka, Den Togolesiske Republik og Republikken Vanuatu), at de efter Kommissionens opfattelse muligvis kunne identificeres som ikke-samarbejdende tredjelande i henhold til IUU-forordningen.

Kommissionen indledte foranstaltninger med hensyn til de otte lande. Disse foranstaltninger bestod blandt andet i, at Kommissionen gjorde rede for baggrunden for disse foranstaltninger og landenes mulighed for at reagere på og modbevise identifikationen, retten til at anmode om eller forelægge yderligere oplysninger, fremlægge forslag til handlingsplaner til at afhjælpe situationen samt tilstrækkelig tid til at reagere og en rimelige frist til at afhjælpe situationen.

Den 26. november 2013 identificerede Kommissionen ved en gennemførelsesafgørelse Belize, Kongeriget Cambodja og Republikken Guinea som tredjelande, som den betragter som ikke-samarbejdende tredjelande i henhold til IUU-forordningen.

Den 24. marts 2014 opstillede Rådet ved Rådets gennemførelsesafgørelse en liste over ikke-samarbejdende tredjelande, herunder Belize, Kongeriget Cambodja og Republikken Guinea for som led i bekæmpelsen af IUU-fiskeri.

Vedlagte forslag til Rådets gennemførelsesafgørelse er baseret på konstateringer, der bekræfter, at Belize har godtgjort, at den situation, der berettigede opførelsen på listen, er afhjulpet, og at Belize har truffet konkrete foranstaltninger, der kan medvirke til varig forbedring af situationen.

Det foreslås derfor, at Rådet vedtager vedlagte forslag til afgørelse.

Retsgrundlag

Rådets forordning (EF) nr. 1005/2008 af 29. september 2008 om oprettelse af en EF-ordning, der skal forebygge, afværge og standse ulovligt, urapporteret og ureguleret fiskeri.

Nærhedsprincippet

Forslaget henhører under Den Europæiske Unions enekompetence. Nærhedsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet af følgende grunde:

Foranstaltningens form er beskrevet i IUU-forordningen og giver ikke mulighed for nationale beslutninger.

Det er ikke relevant at forklare, hvordan byrder af finansiel eller administrativ art, der pålægges Unionen, nationale regeringer, regionale og lokale myndigheder, erhvervsdrivende og borgere, begrænses mest muligt og står i rimeligt forhold til forslagets mål.

Reguleringsmiddel/reguleringsform

Foreslåede instrumenter:

Andre midler ville ikke være hensigtsmæssige af følgende grund:

IUU-forordningen foreskriver ikke alternative muligheder.

4. VIRKNINGER FOR BUDGETTET

Forslaget har ingen konsekvenser for Unionens budget.

2014/0295 (NLE)

Forslag til

RÅDETS GENNEMFØRELSESAFGØRELSE

om en ændring af listen over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999[2], særlig artikel 34, stk. 1,

under henvisning til forslag fra Europa-Kommissionen

ud fra følgende betragtninger:

(1) Ved forordning (EF) nr. 1005/2008 (IUU-forordningen) fastsættes en EF-ordning, der skal forebygge, afværge og standse ulovligt, urapporteret og ureguleret fiskeri (IUU-fiskeri).

(2) I kapitel VI i IUU-forordningen fastlægges proceduren for identifikation af ikke-samarbejdende tredjelande, foranstaltninger over for lande, der er identificeret som ikke-samarbejdende tredjelande, opstilling af en liste over ikke-samarbejdende tredjelande, fjernelse fra listen over ikke-samarbejdende tredjelande, offentliggørelse af listen over ikke-samarbejdende tredjelande samt eventuelle hasteforanstaltninger.

(3) I overensstemmelse med artikel 32 i IUU-forordningen meddelte Kommissionen ved afgørelse af 15. november 2012[3] ("afgørelse af 15. november 2012") otte tredjelande, at de efter Kommissionens opfattelse muligvis kan identificeres som ikke-samarbejdende tredjelande. Blandt disse lande var Belize.

(4) Kommissionen redegjorde i afgørelsen af 15. november 2012 for de vigtigste kendsgerninger og overvejelser, der ligger bag en sådan mulig identifikation.

(5) Kommissionen meddelte den 15. november 2012 pr. brev de otte tredjelande, herunder Belize, at den overvejede muligvis at identificere dem som ikke-samarbejdende tredjelande.

(6) Kommissionen identificerede ved gennemførelsesafgørelse af 26. november 2013[4] ("gennemførelsesafgørelse af 26. november 2013") Belize, Kongeriget Cambodja og Republikken Guinea som ikke-samarbejdende tredjelande, for så vidt angår bekæmpelse af IUU-fiskeri. Kommissionen begrundede i overensstemmelse med IUU-forordningen, hvorfor disse tre lande efter dens opfattelse ikke opfyldte de folkeretlige forpligtelser, de som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.

(7) I overensstemmelse med artikel 33 i IUU-forordningen placerede Rådet ved gennemførelsesafgørelse 2014/170 af 24. marts 2014[5] ("Rådets gennemførelsesafgørelse af 24. marts 2014") Belize, Kongeriget Cambodja og Republikken Guinea på listen over ikke-samarbejdende tredjelande for så vidt angår bekæmpelse af IUU-fiskeri i henhold til IUU-forordningen.

(8) Efter oprettelsen af Rådets gennemførelsesafgørelse af 24. marts 2014 vedrørende listen over ikke-samarbejdende tredjelande for så vidt angår bekæmpelse af IUU-fiskeri, gav Kommissionen de identificerede lande mulighed for at fortsætte dialogen i overensstemmelse med de indholdsmæssige og proceduremæssige krav i IUU-forordningen. Kommissionen fortsatte med at indhente og efterprøve alle oplysninger, som den anså for nødvendige, herunder mundtlige og skriftlige bemærkninger, med sigte på at give alle identificerede lande mulighed for at afhjælpe den situation, der lå til grund for deres opførelse på listen, og med at træffe konkrete foranstaltninger til afhjælpning af de påviste mangler. Denne proces resulterede i erkendelsen af, at Belize har rettet op på situationen og truffet afhjælpende foranstaltninger.

(9) I henhold til artikel 34, stk. 1, i IUU-forordningen bør Rådet derfor ændre gennemførelsesafgørelse af 24. marts 2014 ved at fjerne Belize fra listen over ikke‑samarbejdsvillige tredjelande.

(10) Efter vedtagelsen af Rådets gennemførelsesafgørelse om at fjerne Belize fra listen over ikke-samarbejdende tredjelande i overensstemmelse med artikel 34, stk. 1, i IUU-forordningen, er Kommissionens gennemførelsesafgørelse af 26. november 2013 om identificering af Belize som et ikke-samarbejdende tredjeland ikke længere begrundet.

FJERNELSE AF BELIZE FRA LISTEN OVER IKKE-SAMARBEJDENDE TREDJELANDE

(11) Efter vedtagelsen af Rådets gennemførelsesafgørelse af 26. november 2013 og gennemførelsesafgørelse 2014/170 af 24. marts 2014 fortsatte Kommissionen sin dialog med Belize. Navnlig Belize synes at have gennemført de folkeretlige forpligtelser og har vedtaget en passende retlig ramme for bekæmpelse af IUU-fiskeri. Det indførte passende og effektiv overvågning samt en kontrol- og inspektionsordning. Det skabte en afskrækkende sanktionsordning og sikrede korrekt gennemførelse af ordningen for fangstattester. Belize forbedrede desuden sin overholdelse af sine internationale forpligtelser, herunder dem, der følger af regionale fiskeriforvaltningsorganisationers (RFFO) henstillinger og beslutninger. Belize oprettede et nyt system for registrering af fartøjer i overensstemmelse med folkeretten. Belize overholder for øjeblikket henstillingerne og beslutningerne fra relevante organer og har vedtaget sin egen nationale handlingsplan mod IUU-fiskeri i overensstemmelse med De Forenede Nationers internationale handlingsplan for bekæmpelse af ulovligt, urapporteret og ureguleret fiskeri (IPOA-UN).

(12) Kommissionen gennemgik Belizes aktuelle overholdelse af sine internationale forpligtelser som flag-, havne-, kyst- eller afsætningsstat i overensstemmelse med konklusionerne i Kommissionens afgørelse af 15. november 2012 om gennemførelse af afgørelse af 26. november 2013 og Rådets gennemførelsesafgørelse af 24. marts 2014 og med relevante oplysninger herom fra Belize. Den har ligeledes set nærmere på de foranstaltninger, der er truffet for at afhjælpe situationen samt de garantier, som de kompetente myndigheder i Belize har givet.

(13) I lyset af ovenstående og på grundlag af de foranstaltninger, som Belize har truffet på baggrund af sine forpligtelser som flagstat, er tilstrækkelige til at opfylde bestemmelserne i artikel 91, 94, 117 og 118 i De Forenede Nationers havretskonvention (UNCLOS), artikel 18, 19 og 20 i De Forenede Nationers aftale om fiskebestande (UNFSA) og artikel III, stk. 8, i FAO's overholdelsesaftale. Kommissionen konkluderede, at de aspekter, der er fremført af Belize, påviser, at den situation, der berettigede til opførelsen af Belize på listen, er blevet afhjulpet, og at Belize har truffet konkrete foranstaltninger til varig forbedring af situationen.

(14) På den baggrund og i overensstemmelse med artikel 34, stk. 1, i IUU-forordningen konkluderer Rådet, at Belize bør fjernes fra listen over ikke-samarbejdende tredjelande.

(15) Den af Rådet trufne afgørelse er ikke til hinder for eventuelle efterfølgende foranstaltninger, der træffes af Kommissionen eller Rådet i fremtiden, i overensstemmelse med kapitel VI i IUU-forordningen, hvis faktiske elementer skulle vise, at Belize ikke opfylder de forpligtelser, der påhviler det i henhold til folkeretten som flag-, havne-, kyst- eller afsætningsstat, til at træffe foranstaltninger til at forebygge, afværge og standse IUU-fiskeri.

(16) I lyset af de skadelige virkninger, som opførelse på listen over ikke-samarbejdende tredjeland, har, er det hensigtsmæssigt med øjeblikkelig virkning at fjerne Belize fra listen over ikke-samarbejdende tredjeland —

VEDTAGET DENNE AFGØRELSE:

Artikel 1

Bilaget til Rådets afgørelse 2014/170/EU erstattes af bilaget til nærværende afgørelse.

Artikel 2

Denne afgørelse træder i kraft på dagen efter offentliggørelsen i Den Europæiske Unions Tidende.

Udfærdiget i Bruxelles, den […].

På Rådets vegne

Formand

[1] EUT L 286 af 29.10.2008, s. 1.

[2] EUT L 286 af 29.10.2008, s. 1.

[3] Kommissionens afgørelse af 15. november 2012 om underretning af de tredjelande, som efter Kommissionens opfattelse muligvis kan identificeres som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT C 354 af 17.11.2012, p. 1).

[4] Kommissionens gennemførelsesafgørelse af 26. november 2013 om identifikation af de tredjelande, som Kommissionen betragter som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT C 346 af 27.11.2013, s. 2).

[5] Rådets gennemførelsesafgørelse 2014/170 af 24. marts 2014 (EUT L 91 af 27.3.2014, s. 43-47) om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri.

BILAG

Liste over ikke-samarbejdende tredjelande for så vidt angår bekæmpelse af ulovligt, urapporteret og ureguleret (IUU-)fiskeri

til

Forslag til RÅDETS GENNEMFØRELSESAFGØRELSE

om ændring af listen over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri

Kongeriget Cambodja

Republikken Guinea

Den Demokratiske Socialistiske Republik Sri Lanka